গাইবান্ধা, ১২ জুলাই (শীর্ষ নিউজ ডটকম): গাইবান্ধার গোবিন্দগঞ্জ উপজেলার বালুয়াহাটের গালামাল ব্যবসায়ী মধুসুদন সাহাকে মারপিটের ঘটনায় স্থানীয় ব্যবসায়ী ও জনগণ দোকানপাট বন্ধ রেখে বিকেল সাড়ে ৫টা থেকে ৭টা পর্যন্ত ঢাকা-রংপুর মহাসড়ক অবরোধ করে। এ ঘটনায় রাস্তার দুপাশে শত শত যানবাহন আটকা পড়ে।  আজ মঙ্গলবার বিকেল ৪টার দিকে উপজেলার বালুয়াহাটের গালামাল ব্যবসায়ী মধুসুদন সাহার বাড়িতে গিয়ে একদল সন্ত্রাসী তাকে এবং তার স্ত্রীকে মারপিট করে।  এর আগেও ওই সন্ত্রাসীরা তার ব্যবসা প্রতিষ্ঠানে হামলা ও ভাঙচুর করে প্রায় ৭ লাখ টাকার মালামাল লুট করে নিয়ে যায়। এসব ঘটনায় একাধিক মামলা হয়। সন্ত্রাসীদের গ্রেফতারে পুলিশের ভূমিকা রহস্যজনক হওয়ায় তারা বার বার হামলা এবং মারপিটের ঘটনা ঘটাচ্ছে বলে মধুসুদন সাহার পরিবারের পক্ষ থেকে অভিযোগ করা হয়। আসামিরা আদালত থেকে জামিন নিয়ে আজ মঙ্গলবার আবারো ওই ব্যবসায়ী ও তার পরিবারের ওপর হামলা করে। হামলার প্রতিবাদে ব্যবসায়ী ও স্থানীয় জনগণ বিক্ষুব্ধ হয়ে সড়ক অবরোধ করে। অবরোধের ১ ঘণ্টা পর উপজেলা নির্বাহি কর্মকর্তা আব্দুল ওয়াহেদ এবং  থানার ওসি আবু আক্কাসের নেতৃত্বে একদল পুলিশ ঘটনাস্থলে পৌঁছে তাৎক্ষণিকভাবে জাহাঙ্গীর আলম নামে এক হামলাকারীকে আটক করে। আটক জাহাঙ্গীর আলম বালুয়াপাড়ার রমজান আলীর পুত্র। পরে তারা ব্যবসায়ীদের সাথে আলোচনা করে ঘটনার সুষ্ঠু বিচারের আশ্বাস দিলে অবরোধ তুলে নেয়া হয়। গোবিন্দগঞ্জ থানার ওসি আবু আক্কাস ঘটনার সত্যতা স্বীকার করেছেন।  (শীর্ষ নিউজ ডটকম/প্রতিনিধি/সস/২০.২৪ঘ.)